મેઘરાજાની છેલ્લા બે દિવસથી સમગ્ર દક્ષિણ ગુજરાતમાં ધમાકેદાર બેટિંગ શરૂ કરી છે. અવિરત વરસી રહેલા વરસાદે વલસાડ, નવસારી, ડાંગ, સુરત, તાપી તમામ જિલ્લાની ધરાને તરબોળ કરી નાંખી છે. સતત વરસી રહેલા વરસાદથી ધરતીનો તાત હરખાયો છે. જેનો પ્રભાવ નવસારી જિલ્લામાં પણ જોવા મળી રહ્યો છે. જિલ્લામાં સાર્વત્રિક 9 ઈંચ વરસાદને લઈને ધરતીપુત્રોમાં આનંદ છવાયો છે. નવસારી જિલ્લામા છેલ્લા બે દિવસથી ધીમીધારે વરસાદની શરૂઆત થઈ હતી અને જે સવારે ધોધમાર વરસવાનું શરૂ કર્યું હતું. નવસારી જીલ્લામાં નવસારી શહેર સહિત વિજલપોર, ગણદેવી અને બીલીમોરા શહેરના મુખ્ય માર્ગો તથા અનેક વિસ્તારોમાં વરસાદી પાણી ફરી વળતા રોજીંદા કામે નીકળતા નોકરીયાતવર્ગ અને વિદ્યાર્થીઓ પાણીના ભરાવાના કારણે હાલાકી વેઠવી પડી હતી.